מאיה בוסקילה

ביוגרפיה

בוסקילה נולדה בנתניה, למשפחה דתית ממוצא מרוקאי. בוסקילה היא בת דודו של הזמר שמעון בוסקילה. בגיל תשע היא זכתה בפסטיבל הילדים המקומי. בוסקילה התחמקה משירות בצה"ל באמצעות תצהיר לפיו טעמי דת מונעים ממנה לשרת בצבא, בהתאם לסעיף 40 לחוק שירות ביטחון, מעשה שזכה לאחר פרסומה להדים רבים עקב צילומיה החושפניים לקמפיין.
בהמשך חייה, לאחר הפרסום לו זכתה, הביעה בוסקילה חרטה על מעשה זה באומרה כי לא ידעה שתשמש מודל לחיקוי בעתיד. ב-13 באפריל 2008, כשהיא בת יותר מ-30, החליטה להתגייס לצה"ל לשירות מקוצר, דבר שסוקר בתקשורת בהרחבה. באמצע חודש ינואר 2009, סיימה את שרותה והשתחררה.

כזמרת

בתחילת דרכה הייתה בוסקילה חתומה במשך ארבע שנים בחברת הליקון, אך לא זכתה להצלחה משמעותית. בשנת 2003 עברה לסוכנות "רוברטו", לאחר שבעלי הסוכנות, רוברטו בן שושן ראה אותה בערב קריוקי, והחליט להחתימה באותו ערב, כיוון שהתרשם מקולה ומהמנעד הרחב שלה.]
עיקר פרסומה החל בנובמבר 2003 כאשר הוציאה סינגל ראשון לתחנות הרדיו, "יש בליבי כינור", שכתבה נורית בת-שחר צפריר והלחין עידן רייכל, ובעקבותיו הופיעה לראשונה בטלוויזיה בתוכניתו של דודו טופז הראשון בבידור. השיר הושמע רבות בתחנות הרדיו, ובעיקר בתוכניתו של דידי הררי. לאחר סינגל נוסף שהוציאה, "סיפור מכור", שכתב והלחין ירון כהן, יצא באפריל 2004 אלבום הבכורה של בוסקילה, סיפור מכור. תוך שלושה שבועות הגיעו מכירות האלבום לדרגה של אלבום זהב. הסינגל השלישי מן האלבום, "הלב" ("זה לילה סתווי") שכתבה מירית שם אור והלחין צביקה פיק, זכה להצלחה גדולה. אחריו יצאו הדואט "זה רק בינינו" עם הראפר אבי מסיקה ו"כשאתה נשבר".
בעקבות פרסומה השתתפה בוסקילה בתצוגת קולקציית קיץ של חברת ההלבשה "כאוס", והייתה האישה היחידה על המסלול. בעקבות הפופולריות וההצלחה לה זכתה, באוגוסט 2005 השיקה בוסקילה יומן לתלמיד. בקיץ 2006 הובילה את הקמפיין של חברת בגדי הים "גו אנדר". במהלך אותה שנה פרץ סכסוך בין בוסקילה ואמרגנה, רוברטו בן שושן, והחוזה ביניהם הגיע לסופו. היא חתמה לאחר מכן על חוזה עם חברת התקליטים הד ארצי.
בוסקילה זכתה בתואר "זמרת השנה" במצעד הפזמונים העברי השנתי של גלגלצ ורשת ג', וכמו כן בתואר "רינגטון הזהב" (הורדו למכשירי הסלולרי 24,490 פעמים), "רינגטון פלטינה" (הורדו למכשירי הסלולרי 40,100 פעמים) ו"אשת השנה במוזיקה". בטקס פרסי עמ"י של ערוץ 24 זכתה בוסקילה בתארים "זמרת השנה" ו"תגלית השנה". בחנוכה 2004 השתתפה ב"פסטיגל מהאגדות", בו שרה את השיר "הלילה שלגיה". בעקבות הצלחת הפסטיגל בוסקילה ועמיתיה המשיכו להופיע גם אחרי חנוכה. ב-2005 הוציאה לרדיו את הסינגל "רק אותך רוצה", הסינגל הראשון מתוך האלבום השני.
בחנוכה 2005 השתתפה בוסקילה במופע שיר נולד.

בשנת 2006 הוציאה את אלבומה השני, ימים של אהבה הכולל את הלהיטים "רק אל תגיד", "ימים של אהבה" והשיר "בלעדיך" שבו מופיעה להקת ה-TV דאנס מחולון. השיר במקור ייצג את ספרד באירוויזיון 2003 על ידי הזמרת בת' ונקרא Dime.
ב-11 בספטמבר 2008 הוציאה בוסקילה את אלבומה השלישי, שוברת שתיקה. לאלבום קדמו הסינגלים "שוברת שתיקה" שיצא במאי, "לנשום" שיצא ביולי ו"שלום" שיצא באוגוסט. אחר כך יצא כסינגל גם השיר "רכבת אקספרס". בוסקילה עצמה כתבה והלחינה את רוב שירי האלבום, חלקם לבדה וחלקם בשיתוף מוזיקאים אחרים. כותבים נוספים שתרמו לאלבום היו צמד דוסול (טל שגב ויעקב למאי), יהודה פוליקר ודנה לפידות. בשנת 2009 השתתפה בפסטיגל "קונג פו". היא הוציאה לרדיו את השיר "לא מתביישת לאהוב".
במרץ 2011, הוציאה בוסקילה את השיר "מה שהיה היה" בניהולו של אבי גואטה, אשר נכתב על ידי דקלה ועידו אוחיון והופק מוזיקלית על ידי יעקב למאי.
ביולי 2011, לאחר הסינגל הראשון והמצליח שהוציאה מהאלבום החדש שלה, הוציאה את הסינגל השני שלה "הזמן שלך" אותו כתבו והלחינו דן פרבר ואורן עמנואל, כשיעקב למאי מצטרף אליהם בעיבוד ובהפקה המוזיקלית. בנובמבר 2011 הוציאה את הסינגל "אל תוותר עלי". בשנת 2011 לקחה חלק בפסטיגל (פסטיגל game on) ושיחקה שם בתפקיד "שיק", דמות אופנתית ביותר מהמחשב, וביצעה את שיר מספר 6, "בוא לראות אותי". השיר זכה במקום ה-8. ב-17 בינואר 2012 הוציאה את השיר אהבה אחרת שעליו אחראים בכתיבת ובלחן השיר: אורן עמנואל ודן פרבר. בפברואר 2013 היא הוציאה לאור את השיר "סלח לי" כסינגל לרדיו.
בקיץ 2013 הוציאה בוסקילה את השיר "מצפן", וסיפרה כי כל מילות השיר מתייחסות לבנה הבכור.
ב-7 בנובמבר 2013 הוציאה סינגל נוסף "לעבור את היום" מתוך האלבום החדש אשר כתב, הלחין ועיבד היוצר רמי קלינשטיין. בפברואר 2014 היא הוציאה לאור את הסינגל "לראות אותך מאושר".
בפברואר 2015 הוציאה את השיר ״תקשיבי לי״ שכתב סהר חגי והלחין ניצן קייקוב. השיר סימל תקופה חדשה בקריירה של בוסקילה. לאחר מכן יצא השיר ״מגדל״ שהפך להיט ויראלי וסימן את תמיכתה בשוויון בין המינים. ביוני יצא גרסת כיסוימשה פרץ, שזכה להצלחה רבה בהשמעות ברדיו ובאוקטובר את "השתגעתי" שכתבה והלחינה בוסקילה יחד עם דיקלה. באותה השנה, שרה את השיר "מישהו הולך תמיד איתי" של עפרה חזה, בטקס פרסי אקו"ם.
ב-11 בספטמבר 2016, הוציאה את אלבומה הרביעי נושמת, 8 שנים בדיוק אחרי אלבומה השלישי שוברת שתיקה. קדם להוצאת האלבום סינגל שנושא את אותו שם, שכתב נועם חורב והלחין לורן בנג'מין פלד.
האלבום כולל 11 רצועות: 9 סינגלים שהוציאה בוסקילה ב-8 השנים האחרונות, שיר נוסף שהוקלט ביום הזיכרון לחללי מערכות ישראל וחידוש לשיר "בין האצבעות" שהלחין צביקה פיק.
במרץ 2019 הוציאה את הסינגל "הלב שלי עומד למכירה" למילים של נועם חורב, לחן של סתיו שמש, עיבוד והפקה מוזיקלית של תמיר צור.

כשחקנית

בשנת 1999 שיחקה בעונה הראשונה של סדרת הפשע "זינזאנה" ששודרה בערוץ 2. בשנת 2004 שיחקה בתפקיד אורח בסדרה "שלווה" גם היא שודרה בערוץ 2.
השתתפה במופעי הילדים של חנוכה: "לא יאומן כי פסטיגל" (2004), "פסטיגל על הזמן" (2007), "קונג פו פסטיגל" (2009), ו"פסטיגל גיים און" (2011).
בשנת 2005 עשתה בוסקילה הפסקה בקריירת השירה שלה עקב משחקה בסרט הקולנוע "ימים של אהבה". בוסקילה גילמה בסרט את דמותה של מלצרית החולמת להיות זמרת, ובמקביל הוציאה בוסקילה לאור את השיר "רק אל תגיד" שהיה גם שיר הנושא של הסרט.
בפסח 2015 השתתפה במחזמר "נסיך מצרים" שם גילמה את בת פרעה, לצד רינת גבאי, גיא זו-ארץ, ומירי בוהדנה.
בשנת 2016 החלה להשתתף במחזמר "מרי לו" בתפקיד קלרה, ומחודש יולי ועד חודש דצמבר 2016 שיחקה בוסקילה (לסירוגין עם שירי מימון) במחזמר "אוויטה" בתיאטרון "הבימה", בתפקיד אווה פרון.

בטלוויזיה

במרץ 2009 השתתפה בוסקילה בתוכנית המציאות "האח הגדול VIP" בערוץ 2 של קשת, אותה סיימה במקום הרביעי.
בוסקילה התארחה בתוכנית "TLV - עושים את תל אביב" בשנת 2011 בעונה השנייה לצד מור סילבר הסטייליסטית שלה.
בשנת 2012 השתתפה בוסקילה בעונה השנייה של סדרת הדוקו-ריאליטי "חי ב-LA LA לנד" של yes, והגיעה בה למקום הראשון, כשהפרס לזוכה הוא הפקת סינגל בחברת התקליטים הגדולה גפן רקורדס.
בשנת 2014 שימשה כשופטת בתוכנית המציאות "משפחה בהופעה" ששודרה בערוץ 24.
בסוף שנת 2018 השתתפה בעונה השישית של "הכוכב הבא לאירוויזיון" בקשת 12. היא העפילה לשלב גמר התוכנית, שנערך ב-12 בפברואר 2019, וסיימה במקום הרביעי.

חיים אישיים

בשנת 2005 התארסה לדוגמן דודי מליץ (שמאוחר יותר זכה בעונת "האח הגדול VIP" בה השתתפה), אולם הזוג ביטל את החתונה ונפרד לאחר מספר חודשים. 
ב-2011 נישאה למתן כהן, וב-2012 נולד בנם הבכור. ב-2013 השניים התגרשו. 
בספטמבר 2019 נישאה לעוזי אזולאי.
מתגוררת בתל אביב.